| Dólar de prata do presidente doTribunal Supremo John Marshall |
| --- |
|  |
| A/: Retrato de John Marshall cara á esquerda. Data; marcas de ceca (P) e de gravador (JM). 
Lendas: CHIEF JUSTICE UNITED STATES SURPREME COURT 1801-1835 / JOHN MARSHALL / LIBERTY / IN GOD WE TRUST | R/: Antiga sala do Tribunal Supremo dos EEUU. Marca de gravador (DW).
Lenda: E PLURIBUS UNUM / ONE DOLLAR / UNITED STATES OF AMERICA |
| * **Valor**: 1 dólar.
* **Gravador**: John Mercanti (anv.) e Donna Weaver (rev.).
* **Datas de emisión**: 2005
* **Ceca**: *US Mint*: Ceca de Filadelfia ("P").
* **Tiraxe**: 263.849 exemplares.
* **Aliaxe**: 90 % prata e 10 % cobre.
* **Diámetro**: 38,1 mm.
* **Peso**: 26,73 g.
* **Espesor**: 2,8 mm.
* **Canto**: estriado.
 |

O **dólar de prata do presidente do Tribunal Supremo John Marshall** é unha moeda conmemorativa, non circulante, emitida pola Casa da Moeda dos Estados Unidos en 2005 e cuñada pola Ceca de Filadelfia.

Esta moeda dun dólar foi autorizada pola Lei 108-290, do 6 de agosto de 2004, pola que se creaba unha moeda conmemorativa do 250º aniversario do nacemento de John Marshall (1755-1835), que foi presidente do Tribunal Supremo dos Estados Unidos (*Chief Justice*), e coa que tamén se pretendía recoñecer a importancia do Poder Xudicial nese país.

Deseño
------

A Casa da Moeda dos Estados Unidos anunciou en febreiro os deseños desta moeda conmemorativa.

No anverso da moeda, deseñado e gravado por John Mercanti, reprodúcese o retrato de perfil de John Marshall, baseado nun cadro realizado en 1808 polo retratista francés Charles Balthazar Julien Févret de Saint-Mémin, con lendas lendas alusivas ao seu período como cuarto presidente do Tribunal supremo dos Estados Unidos: 1801-1835.

Gravado de Charles Balthazar Julien Févret de Saint-Mémin, que J. Mercanti tomou como modelo para o anverso.
Pola súa banda, o reverso representa unha vista interior da antiga sala do Tribunal Supremo dos Estados Unidos, no Capitolio, en Washington.

Produción e comercialización
----------------------------

A lei que autorizou a emisión destas moedas conmemorativas prevía unha tiraxe máxina de 400.000 exemplares. A moeda produciuse na Casa da Moeda de Filadelfia e estivo dispoñible para a súa adquisición por parte da poboación desde partir do 25 de abril de 2005.

A súa produción foi de 67.096 dólares na súa condición estándar e 196.753 con acabamento especial (*proof*), o que fai un total de 263.849 exemplares, lonxe da tiraxe máxima autorizada.

A moeda comercializouse aos prezos de 35 dólares en condición estándar e 39 en condición *proof*, e o beneficio conseguido coa súa venda destinouse á Sociedade Histórica do Tribunal Supremo (*Supreme Court Historical Society*).

Notas
-----

1. ↑  "Public Law 108-290 - AUG. 6, 2004". *Govinfo.gov*
2. 1 2 3  "Chief Justice John Marshall Silver Dollar". *United States Mint*.
3. 1 2 3  "United States Mint Releases Designs for Chief Justice John Marshall Silver Dollar". *United States Mint*.
4. 1 2 3 4  "1 Dollar Chief Justice John Marshall". *Numista.com*
5. ↑  "John Marshall, head-and-shoulders portrait, right profile". *Library of Congress*.
6. ↑  "John Marshall Commemorative Silver Dollar Available April 25". *United States Mint*. 13 de abril de 2005.
7. ↑  "Historical Commemorative Coin Sales Figures: 2005 Chief Justice John Marshall Silver Dollar". *United States Mint*.

Véxase tamén
------------

### Outros artigos

* Moeda dun dólar estadounidense
* Moedas do dólar estadounidense
* Casa da Moeda dos Estados Unidos

### Ligazóns externas

* "2005 John Marshall Silver Dollar" (*ModernCommemoratives.com*)